**Obrazloženje**

**Nacrta prijedloga Strategije zelene urbane obnove Grada Rijeke**

Potreba za izradom Strategije zelene urbane obnove Grada Rijeke (u daljnjem tekstu: Strategija ZUO) proizašla je iz strateškog cilja *8. Ekološka i energetska tranzicija za klimatsku neutralnost* *Nacionalne razvojne strategije Republike Hrvatske do 2030. godine* koji zagovara razvoj zelene infrastrukture u urbanim područjima kroz planski osmišljene zelene i vodene površine te druga prostorna rješenja temeljena na prirodi koja pridonose očuvanju, poboljšanju i očuvanju prirode, prirodnih funkcija i procesa.

Krajem 2021. godine Vlada Republike Hrvatske je usvojila strateški dokument *Program razvoja zelene infrastrukture u urbanim područjima za razdoblje 2021. do 2030 godine* („Narodne novine“ broj 147/21) – u daljnjem tekstu: Program, koji je u skladu s *Nacionalnom razvojnom strategijom Republike Hrvatske do 2030. godine* i koji bi svojim smjernicama trebao pomoći široj primjeni zelene infrastrukture u urbanim prostorima RH. U Programu se razrađuju ciljevi i mjere za razvoj zelene infrastrukture u urbanim područjima radi uspostave održivih, sigurnih i otpornih gradova i naselja kroz povećanje energetske učinkovitosti zgrada i građevinskih područja, razvoj zelene infrastrukture u zgradarstvu te urbanu preobrazbu i urbanu sanaciju. Provedbom Programa kroz izradu Strategija ZUO stvorit će se preduvjeti za bolju kvalitetu života i zdravlja ljudi i dati doprinos održivom društvenom, gospodarskom i prostornom razvoju.

Provedba Programa sufinancirati će se iz europskih strukturnih i investicijskih fondova u novom financijskom razdoblju 2021. - 2027. godine te iz Mehanizma za oporavak i otpornost putem Nacionalnog plana oporavka i otpornosti 2021.-2026. (u daljnjem tekstu: NPOO), u svrhu postizanja ciljeva te realizaciju mjera, aktivnosti i projekata predviđenih Programom. Krajem 2022. godine proveden je poziv na dodjelu bespovratnih sredstava za izradu Strategija zelene urbane obnove pokrenut u okviru NPOO inicijative *6. Obnova zgrada, reforme C6.1. R5 „Uvođenje novog modela strategija zelene urbane obnove i provedba pilot projekta razvoja zelene infrastrukture i kružnog gospodarenja prostorom i zgradama“*.

Grad Rijeka naručio je izradu Strategije ZUO, kao srednjoročnog akta strateškog planiranja, koji se odnosi na razdoblje od deset godina (do 2030. godine).

Izrada Strategije ZUO započela je u veljači 2022. godine javnom nabavom i ugovorom s tvrtkom Zelena infrastruktura d.o.o. iz Zagreba. U izradu Strategije ZUO je uključena i radna skupina u sastavu predstavnika relevantnih gradskih upravnih odjela te vanjskih suradnika stručnjaka u područjima prostornog planiranja i uređenja krajobraza te je održan sastanak u studenom 2022. godine.

Strategiji ZUO Grada Rijeke je prethodila izrada analitičke podloge, Studija zelene infrastrukture Grada Rijeke (koju je 2020. godine također izradila tvrtka Zelena infrastruktura d.o.o.). Studijom zelene infrastrukture Grada Rijeke su se na sveobuhvatni i integralni način analizirali svi čimbenici važni za oblikovanje postojećih elemenata zelene infrastrukture (zelenih/otvorenih prostora), identificirali postojeći elementi zelene infrastrukture te vrednovali kako njihov postojeći značaj tako i potencijal za razvoj novih funkcija u budućoj/planiranoj mreži zelene infrastrukture. Pri tome su se sagledale i njihove poveznice sa širim regionalnim i nacionalnim kontekstom te identificirala problemska polazišta za izradu Strategije ZUO.

Strategija ZUO definirat će tematsko – programski koncept uz detaljniji prikaz specifičnih mogućnosti, inicijativa i projekata vezanih uz formiranje zelene infrastrukture kao i mogućnosti njihove provedbe. Strategija ZUO je strateški alat kojim se za istraživano područje definira Vizija razvoja, izrađuje detaljan plan i propisuje set strateških i detaljnih mjera za implementaciju Vizije i Plana. Planom i mjerama se prikazuje način provedbe Vizije. Mjere mogu uključivati set konkretnih strateških projekata i inicijativa, načine implementacije i povezivanja sa različitim sektorskim alatima u kojima ključnu ulogu ima prostorno planiranje. Upravo Strategija ZOU će predstavljati stručnu podlogu koja će biti uzeta u obzir prilikom sljedećih izmjena prostorno-planske dokumentacije (Prostornog plana uređenja Grada Rijeke - dalje u tekstu: PPUG) i Generalnog urbanističkog plana Grada Rijeke - dalje u tekstu GUP).

Cilj izrade Strategije ZUO je poticanje održivog razvoja prostora Grada Rijeke temeljenog na održavanju postojećih i stvaranju novih zelenih površina te unaprjeđenju njihovih socijalnih, ekoloških, gospodarskih, zaštitno-regulacijskih i urbano-morfoloških funkcija kroz umrežavanje i multifunkcionalnost. Na ovaj način će se odgovorno gospodariti s prostorima koji su osnovni resurs za gospodarske djelatnosti, posebno turističku namjenu. Važan je i njen osvrt na područja pogodna za urbanu preobrazbu i/ili sanaciju. Sveukupno je cilj podizanje vrijednosti otvorenih prostora, te pozitivan utjecaj na privlačnost Grada Rijeke i redefiniciju njegova identiteta.

SWOT analiza je izrađena na temelju podataka iz strateške i prostorno-planske dokumentacije Grada Rijeke, stručnog mišljenja izrađivača Strategije ZOU i rezultata anketnog istraživanja provedenog od 13.9. do 13.10. 2022. godine.

Strategijom ZUO je preporučena izrada slijedećih stručnih dokumenata:

* *Plan sadnje i održavanja postojećih javnih zelenih površina,*
* *Plan otkupa i realizacije novih javnih zelenih površina,*
* *Katalog urbane opreme u Gradu,*
* *Konzervatorsko-krajobrazne studije sa smjernicama za obnovu i uređenje za sve povijesne i grobljanske perivoje,*
* *Stručna podloga za obalni pojas Grada Rijeke s ciljem identifikacije i klasifikacije prirodnih zona i obalnih staništa,*
* *Plan održavanja i obnove postojećih betonskih sportsko-rekreacijskih igrališta,*
* *Stručna podloga za ispitivanje mogućnosti uspostave visokog zaštitnog zelenila uz postojeće industrijske i gospodarske komplekse,*
* *Prometna studija za određivanje prioritetnih područja za sadnju i/ili sanaciju drvoreda, uspostave održivih drenažnih sustava i unaprjeđenja pješačko-biciklističkih funkcija prometnih koridora,*
* *Plan ozelenjivanja parkirališnih površina s planom realizacije i održavanja,*
* *Stručna podloga za određivanje lokacija pogodnih za implementaciju održivih drenažnih sustava, načina primjene i održavanja,*
* *Studija za ispitivanje mogućnosti uspostave održivih drenažnih sustava i spremnika za kišnicu prilikom izgradnje većih opločenih površina u neizgrađenim dijelovima Grada,*
* *Stručna podloga za ispitivanje mogućnosti uređenja zelenih/plavih/smeđih krovova i fasada na postojećim objektima javne i poslovne namjene.*

Sve navedeno se predlaže ostvariti unutar 7 godina (do 2030. godine prema Programu razvoja zelene infrastrukture u urbanim područjima za razdoblje 2021. do 2030. godine), a to će biti omogućeno kroz izradu Akcijskog plana zelene urbane obnove, provedbenog akta koji će se sadržajno i logički u potpunosti nadovezati na dokument Strategije ZUO, a s kojim će činiti jedinstvenu cjelinu te jasno artikulirati buduće aktivnosti, tko ih provodi, u kojem vremenskom periodu i koliko sredstva će biti potrebno osigurati da ih se provede. Akcijski plan potrebno je realizirati u narednih godinu dana radi aktualnosti podataka na kojima se on temelji.

Sukladno Zakonu o pravu na pristup informacijama (“Narodne novine” broj 25/13, 95/15 i 69/22), Prijedlog Strategije ZUO je potrebno uputiti na savjetovanje s javnošću. Po razmatranju te prihvaćanju ili odbijanju dobivenih primjedbi, Strategija ZUO će biti upućena Gradskom vijeću na donošenje.